**Predkladacia správa**

Návrh zákona o všeobecnej bezpečnosti výrobkov a o zmene a doplnení niektorých zákonov (ďalej len „návrh zákona“) sa predkladá na základe úlohy č. 5 na mesiac december z Plánu legislatívnych úloh vlády Slovenskej republiky na mesiace jún až december 2021.

Návrh zákona vecne nadväzuje na legislatívnu iniciatívu k príprave nového zákona o ochrane spotrebiteľa. Z dôvodu terminologických a vecných rozdielov, najmä pokiaľ ide o postupy výkonu dohľadu, sa má problematika bezpečnosti spotrebiteľských výrobkov vyňať zo základného predpisu o ochrane spotrebiteľa. Zrušením zákona č. 250/2007 Z. z. o ochrane spotrebiteľa a o zmene zákona Slovenskej národnej rady č. 372/1990 Zb. o priestupkoch
v znení neskorších predpisov v znení neskorších predpisov a neprevzatím tejto problematiky do nového zákona o ochrane spotrebiteľa vzniká potreba opätovnej transpozície smernice 2001/95/ES Európskeho parlamentu a Rady z 3. decembra 2001 o všeobecnej bezpečnosti výrobkov (Ú. v. ES L 11, 15.1.2002; Mimoriadne vydanie Ú. v EÚ, kap. 15/ zv. 6) a Smernice Rady 87/357/EHS z 25. júna 1987 o harmonizácii právnych predpisov členských štátov týkajúcich sa výrobkov, ktorých vlastnosti sa javia ako iné, než v skutočnosti sú, a ktoré preto ohrozujú zdravie alebo bezpečnosť spotrebiteľov (Ú. v. ES L 192, 11.7.1987; Mimoriadne vydanie Ú. v EÚ, kap. 13/ zv. 8). Smernice boli pôvodne transponované do zákona č. 250/2007 Z. z. o ochrane spotrebiteľa a do nariadenia vlády Slovenskej republiky č. 404/2007 Z. z. o všeobecnej bezpečnosti výrobkov. Cieľom návrhu zákona je úprava právneho rámca všeobecnej bezpečnosti spotrebiteľských výrobkov v samostatnom zákone.

Predmetom návrhu zákona je právna úprava požiadaviek na bezpečnosť spotrebiteľských výrobkov, stanovenie povinností hospodárskych subjektov pri výrobe, dovoze, distribúcii a predaji výrobkov, určenie právomocí orgánov dohľadu v oblasti kontroly výrobkov na trhu, ako aj výmena informácií o nebezpečných výrobkoch medzi Európskou komisiou a Slovenskou republikou. Výsledným stavom má byť uzákonenie požiadaviek na bezpečnosť spotrebiteľských výrobkov na úrovni požiadaviek podľa práva EÚ bez vytvárania neodôvodnených prekážok pre voľný pohyb výrobkov na trhu EÚ.

Návrhom zákona sa súčasne rušia štyri vykonávacie právne predpisy, ktoré upravujú osobitné požiadavky na usňové a odevné výrobky z textilu a usne určené na priamy styk s pokožkou, zábavné zapaľovače, magnetické hračky a výrobky obsahujúce dimetylfumarát. Dôvodom ich zrušenia je zánik účinnosti predpisov EÚ, na základe ktorých boli vydané.

Účinnosť návrhu zákona sa zosúlaďuje s návrhom na nadobudnutie účinnosti nového zákona o ochrane spotrebiteľa, ktorá je plánovaná na 1. augusta 2023.

 Materiál nie je predmetom vnútrokomunitárneho pripomienkového konania.

Materiál bol predmetom medzirezortného pripomienkového konania a na rokovanie Legislatívnej rady vlády Slovenskej republiky sa predkladá bez rozporov. Slovenská obchodná inšpekcia uplatnila pripomienky k návrhu zákona aj mimo portálu Slov-lex, a tak tieto nie sú súčasťou vyhodnotenia pripomienkového konania, sú však uvedené v prílohe k materiálu.